Rylopers prop glo man (60) in kattebak, ry vir ure met hom rondArgieffoto: Kent Williamson Ses vermeende kapers is die naweek in hegtenis geneem nadat hulle ŉ 60-jarige man wat vir hulle ŉ rygeleentheid aangebied het, gekaap, in sy kattebak geprop en met hom rondgery het. Kapt. André Beetge, woordvoerder van die polisie, het gesê die voorval het Saterdagaand in Johnsonweg in Port Elizabeth plaasgevind. “Die man het twee mans ŉ saamrygeleentheid in sy Honda Ballade aangebied in Kwazekele,” het Beetge gesê. “Een van die mans het ŉ vuurwapen op die slagoffer gerig en hom opdrag gegee om in Qeqestraat stil te hou. Hy is toe in sy kattebak toegesluit en hulle het met hom rondgery. Daar het later nog mense in die voertuig geklim.” Volgens Beetge het patrollielede van die Motherwell-polisiëringsgebied omstreeks 00:30, sowat vyf uur later, ŉ verdagte motor gewaar in Mayastraat in Soweto on Sea. “Toe die verdagtes die polisie gewaar, het hul vinnig weggejaag. ŉ Jaagtog het plaasgevind en die voertuig het in Kaundastraat in Soweto on Sea stilgehou en een van die gewapende verdagtes het uit die voertuig gespring en op die polisie losgebrand,” het Beetge gesê. Die polisie het teruggeskiet en kon daarin slaag om al ses verdagtes, onder wie die 18-jarige verdagte wat op die polisie losgebrand het, in hegtenis te neem. “Die verligte 60-jarige slagoffer is uit die kattebak gered. Hy was ongedeerd.” Die polisie het beslag gelê op ŉ pistool met ammunisie wat die verdagte laat val het toe die polisie begin terugskiet het. Niemand is tydens die skietgeveg beseer nie. Die verdagtes, tussen 18 en 24 jaar oud, sal Dinsdag in die New Brighton-landdroshof verskyn op aanklagte van kaping, die besit van ŉ gesteelde voertuig, poging tot moord, ontvoering en die onwettige besit van ŉ ongelisensieerde vuurwapen en ammunisie.